Princ Harry z Walesu (2013)
Meghan Markle v roku 2013
Meghan Markle a princ Harry pri návšteve vianočnej omše na Štedrý deň 2017
Meghan Markle s princom Harrym počas Vianoc 2017. Vľavo princ William a vojvodkyňa Catherine.
**Princ Harry, vojvoda zo Sussexu** (rod. Henry Charles Albert David; \* 15. september 1984, Londýn, Spojené kráľovstvo) je mladší syn kráľa Spojeného kráľovstva Veľkej Británie a Severného Írska Karola III. a jeho prvej ženy princeznej Diany. Ako vnuk kráľovnej Alžbety II. je piaty v poradí na trón Spojeného kráľovstva a ostatných krajín Commonwealthu.

Mladosť a vojenská služba
-------------------------

Narodil sa 15. septembra 1984 v nemocnici sv. Márie v Londýne, bol pokrstený 21. decembra v kaplnke sv. Juraja na hrade Windsor. Jeho kmotrami sa stali: princ Andrew, vojvoda z Yorku, lady Sarah Chatto, lady Vestey, lady Bartholomew, Bryan Organ a Gerald Ward.

Navštevoval rovnaké školy ako jeho starší brat William – Wetherby School, Ludgrove School a Eton College (tú poslednú od roku 1998). Na školách našiel lásku k športu, predovšetkým ku konskému pólu a ragby. Po škole si vzal rok prestávku, navštívil Afriku a Austráliu. V Austrálii pracoval s dobytkom, v Afrike v sirotinci. V roku 2005 začal navštevovať kráľovskú vojenskú akadémiu v Sandhurste pod menom Henry Wales.

Dlhú dobu chcel byť ako vojak nasadený do skutočného vojnového konfliktu, jeho účasť v Iraku bola ale zamietnutá. Nakoniec sa v roku 2007 dostal do Afganistanu. Odtiaľ však musel byť odvolaný späť do vlasti po 77 dňoch, pretože sa o jeho službe v Afganistane dozvedeli médiá a zverejňovali o nej informácie. Rozhodnutie o jeho odvolaní padlo preto, lebo mohol byť dobrým terčom pre nepriateľov. Napriek tomu bol ešte po druhýkrát nasadený v Afganistane, a to od septembra 2012 do januára 2013.

Tituly a mená
-------------

### Tituly

* od 15. septembra 1984 do 19. mája 2018 – Jeho kráľovská Výsosť princ Henry z Walesu *(His Royal Highness Prince Henry of Wales)*
* od 4. júna 2015 – Rytier komandér Rádu kráľovnej Viktórie, Jeho kráľovská Výsosť princ Henry z Walesu (KCVO)
* od 19. mája 2018 – Jeho kráľovská Výsosť vojvoda zo Sussexu *(His Royal Highness The Duke of Sussex)*
	+ V Škótsku: Jeho kráľovská Výsosť gróf z Dumbartonu *(His Royal Highness The Earl of Dumbarton)*
	+ V Severnom Írsku: Barón z Kilkeel *(Baron Kilkeel)*

### Priezvisko

Od roku 1960 všetci potomkovia kráľovnej Alžbety II. a jej manžela princa Phillipa užívajú priezvisko **Mountbatten-Windsor**, ktoré kombinuje priezvisko oboch rodičov. Občianske meno a priezvisko princa Harryho je teda Henry Mountbatten-Windsor.

Podľa tradície ako ďalší britskí princovia užíval vo svojej mladosti podľa titulu svojho otca prídomok Wales slúžiace ako priezvisko. Hoci sa zvyčajne toto priezvisko opúšťa a používa sa Mountbatten-Windsor, princ Harry používal priezvisko Wales prevažne v dobe svojej vojenskej kariéry.

Škandály
--------

Princ Harry v minulosti často upútaval pozornosť škandalóznymi výstupmi. Napríklad údajne fajčil marihuanu, dostal sa do potýčky s fotografmi, na maturitný večierok prišiel oblečený v nacistickej uniforme s hákovým krížom na ľavom rukáve. Jeho otec, princ Charles, mu po tom nariadil povinnú návštevu koncentračného tábora v Osvienčime.

Roku 2012 sa opil na večierku v Las Vegas a bez odevu objímal cudziu ženu.

V roku 2013 po návrate z vojny v Afganistane, kde pôsobil ako druhý pilot a palubný strelec vrtuľníka Apache, prirovnal zabíjanie bojovníkov povstaleckého hnutia Taliban k hraniu počítačovej hry. Harry vyhlásil: „Je to pre mňa radosť, pretože patrím k tým ľuďom, ktorí radi hrajú hry na PlayStation a Xbox. Povedal by som, že som so svojimi palcami celkom užitočný". Hovorca hnutia Taliban na to reagoval slovami: „Zrejme nie je duševne v poriadku. Veľa silne vyzbrojeným krajinám sa nedarí poraziť svätých bojovníkov a princ prirovnáva túto vojnu k nejakej hre". Na otázku novinárov Harry odpovedal, že v Afganistane zabil „veľa ľudí".

Manželstvo s Meghan Markle
--------------------------

27. novembra 2017 oznámil princ z Walesu oficiálne zasnúbenie svojho syna Harryho s americkou herečkou Meghan Markle. Svadba sa potom uskutočnila 19. mája 2018 na kráľovskom zámku Windsor.

Od svojej svadby žijú princ Harry a vojvodkyňa Meghan v dome zvanom Nottingham Cottage, ktorý sa nachádza na pozemkoch Kensingtonského paláca v Londýne. Dňa 15. októbra 2018 oznámil manželský pár, že očakávajú svoje prvé dieťa. Dňa 6. mája 2019 manželia na svojom oficiálnom instagramovom účte oznámili, že o 5.26 ráno britského času sa im narodil zdravý syn. Dňa 6. júla 2019 bol ich syn, Archie Harrison Mountbatten-Windsor, pokrstený. Dňa 14. februára 2021 bolo oznámené druhé tehotenstvo páru. V rozhovore s Oprah Winfrey oznámili, že očakávajú dcéru. Lilibet „Lili" Diana Mountbatten-Windsor sa narodila 4. júna 2021 o 11:40 v nemocnici v Santa Barbare, Kalifornia, USA.

Referencie
----------

1. ↑   Zabíjel jsem povstalce v Afghánistánu, přiznal princ Harry. *Lidovky.cz* (Praha: MAFRA), 2013-01-22. Dostupné online [cit. 2019-08-04]. ISSN 1213-1385.
2. ↑  ZÁRODŇANSKÝ, Rastislav. Z prince Harryho je sir. Babička Alžběta II. mu udělila rytířský řád. *iDNES.cz* (Praha: MAFRA), 2015-06-05. Dostupné online [cit. 2019-08-04].
3. ↑   *Další skandál prince Harryho: rasistické poznámky* [online]. zpravy.aktualne.cz, 2009-01-12, [cit. 2019-08-04]. Dostupné online.
4. ↑   *Princ Harry se omluvil za nacistickou uniformu* [online]. novinky.cz, [cit. 2019-08-04]. Dostupné online.
5. ↑  ČTK. Princ Harry řádil nahý ve Vegas, na webu jsou jeho fotky. *Lidovky.cz* (Praha: MAFRA), 2012-08-22. Dostupné online [cit. 2019-08-04]. ISSN 1213-1385.
6. 1 2   *Princ Harry přestřelil: Válka v Afghánistánu není žádný PlayStation* [online]. Praha: Česká televize, 2013-01-22, [cit. 2019-08-04]. Dostupné online.
7. ↑  ŠLAJCHRTOVÁ, Leona. Zabíjel jsem talibance, přiznal princ Harry po návratu z Afghánistánu. *iDNES.cz* (Praha: MAFRA), 2013-01-22. Dostupné online [cit. 2019-08-04].
8. ↑   *Prince Harry 'thrilled' to marry girlfriend Meghan Markle next year* [online]. bbc.com, [cit. 2019-08-04]. Dostupné online.
9. ↑   *Princ Harry se bude ženit. Vezme si svou americkou přítelkyni, herečku Meghan Markleovou* [online]. magazin.aktualne.cz, 2017-11-27, [cit. 2019-08-04]. Dostupné online.
10. ↑  WARD, Vuctoria: Nottingham Cottage: The Kensington home where Meghan and Harry live as a married couple. The Telegraph, 22. mája 2018 (anglicky).
11. ↑  Meghan and Harry: Duchess of Sussex expecting a baby. BBC News, 15. októbra 2018 (po anglicky).
12. ↑  Royaler Nachwuchs: Herzogin Meghan und Prinz Harry erwarten ihr erstes Kind. Frankfurter Allgemeine Zeitung, 15. októbra 2018 (po nemecky).
13. ↑   *Je to kluk. Vévodkyně Meghan porodila* [online]. novinky.cz, [cit. 2019-08-04]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Princ Harry, vojvoda zo Sussexu**

Externé odkazy
--------------

* Oficiálne stránky princa Harryho

Zdroj
-----

*Tento článok je čiastočný alebo úplný preklad článku Princ Harry, vévoda ze Sussexu na českej Wikipédii.*

Autoritné údaje: * BnF: 137486397
* GND: 123665582
* ISNI: 0000 0003 6806 5479
* LCCN: n00140230
* NK ČR: hka2010560879
* VIAF: 102307639
* WorldCat: lccn-n00140230